Kalender 8 Februarie - Kuns En Vermaak - Republikein
Saturday, August 10th, 13:53:51
Kalender 8 Februarie
» Voice of Namibia skep 'n platform vir die ontdekking en koestering van Namibiese sangtalent. Verlede jaar se kompetisie was ’n reusesukses en is op sosiale media gedryf met stemme van die publiek en aanlyn beoordelaars. Vanjaar wil Voice of Namibia dié platform uitbrei en die kompetisie se formaat aanpas. Die eerste uitskakel-ronde vind môre by die Windhoek Buitekluboord plaas. Altesaam 25 finaliste sal kragte meet, waarná 12 na die volgende ronde sal deurdring. Ses beoordelaars sal die top-10 deelnemers tydens dié optrede kies, wat beloof om ’n glansryke geleentheid te wees en deur TV2 Namibia gedek sal word. Die top-10 sal op 16 Maart weer tydens ’n regstreekse vertoning optree, waarná die wenner van Voice of Namibia 2019 aangekondig sal word. Dit begin om 19:30 en kaartjies kan teen N$250 by die deur gekoop word. Ligte vingerhappies is ingesluit.
» Die Ou Brouery-mark vind môre weer in die hartjie van Windhoek se middestad plaas. 'n Wye verskeidenheid kuns, kunsvlyt, dekor, kos en klere sal beskikbaar wees. Moenie die regstreekse vermaak misloop nie. Kindervermaak word voorsien. Vir meer inligting oor stalletjiebesprekings en die mark, stuur ’n e-pos aan Dawn by [email protected] Toegang is gratis en die mark is van 09:00 tot 13:00 oop.
» Die Salsa Social Club in Windhoek bied môreaand 2019 se eerste straat- salsapartytjie by Cramer’s Ice Cream aan. Die musiek sal hard speel, daar sal heelaand gedans word, en die drankies sal koud en verfrissend wees. Onder meer kan jy die die salsa, bachata, cha-cha en merengu aandurf. Toegang is gratis, bring net jou dansskoene!